|  |  |
| --- | --- |
| **-Overordnet:** | |
| **Hensikt med dokumentet:** | Formålet med denne planen er å sikre samlet og helhetlig styring av NVEs totale tilsynsvirksomhet. Tilsynsplanen konkretiserer de mål og tiltak som er satt i NVEs strategi innenfor de ulike tilsynsområdene. Planen må sees i sammenheng med planlagte revisjoner for året. |
| **Målgruppe for dokumentet:** | Vann- og energibransjen, NVE |

# 1 Metoder

# NVEs «Prosedyrer for kontroll og reaksjonsbruk i NVE» er grunnlaget for etatens tilsynsarbeid. Flere kontrollmetoder benyttes, men revisjoner, inspeksjoner og innrapportering er de mest vanlige. Andre kontrollaktiviteter kan være dokumentkontroll av innsendt materiale, internettkontroll, butikk-kontroller av utstilte produkter og laboratoriekontroller. Når avvik blir avdekket, blir hensiktsmessig reaksjon vurdert og vedtatt.

# 2 Prioriterte temaer og tilsynsobjekter

Tilsynsplanen for 2020 presenterer de temaene det vil være særskilt oppmerksomhet mot. Utvalget av temaene for de enkelte fagområdene er blant annet basert på tildelingsbrev for 2020, erfaringer og interne prioriteringer. For at planen skal ha nogen lunde samme struktur som forventet årsrapport er områdene delt inn i de tre hovedkategoriene vassdrag, energiforsyning, og energimerking og energibruk.

For hvert enkelt tilsynsområde er tilsynsobjektene valgt ut med henblikk på kriteriene:

* Risiko
* Vesentlighet
* Geografisk spredning
* Spredning mellom foretak av ulike størrelse og typer
* Erfaringer

Siden Reguleringsmyndigheten for Energi ble skilt ut som uavhengig regulator 1. november 2019, vil deres tilsynsaktivitet i 2020 ikke inngå i dette dokumentet.

1. Vassdrag

|  |  |
| --- | --- |
| Sikkerhetskrav ved dammer og vassdragsanlegg | Tilsyns- og beredskapsavdelingen – seksjon for damsikkerhet |
| *Tema* | Vassdragsanlegg i driftsfasen.  Særskilt fokus rettes mot: internkontroll, organisatoriske krav, kvalifikasjonskrav og beredskap. |
| *Objekter* | Brudd på vassdragsanlegg (dammer og vannveier) med tilhørende komponenter utgjør et vesentlig skadepotensial. Eiere av vassdragsanlegg i de høyeste konsekvensklassene (2-4) er valgt som kontrollobjekter i 2020 ut fra deres samfunnssikkerhetsmessige betydning.  Eiere med mange anlegg i høyere konsekvensklasse, og som ikke har vært revidert de senere år, vil bli prioritert høyest. Av vesentlighetsgrunner vil eiere av få vassdragsanlegg i høy konsekvensklasse, der damsikkerhet ikke er antatt å være en vesentlig del av virksomhetens formål, være prioritert for systemrevisjoner.  Eiere av dammer i de høyeste konsekvensklassene der det nylig er gjennomført hovedtilsyn vil danne grunnlag for kontroll av opplysninger som innrapporteres våren 2020. |
| *Kontrollmetoder* | Revisjoner, inspeksjoner, innrapportering og dokumentkontroll av innrapporterte opplysninger. |

|  |  |
| --- | --- |
| Miljøtilsyn med vassdragsanlegg | Tilsyns- og beredskapsavdelingen – seksjon for miljøtilsyn vassdragsanlegg |
| *Tema* | Tema for miljøtilsyn for vassdragsanlegg i byggefasen er vilkår gitt i konsesjon eller enkeltvedtak. Vilkårene er satt for å ivareta allmenne interesser både i byggefasen og i driftsfasen. Alle anlegg i byggefasen kontrolleres fordi brudd på vilkår kan ha store miljø- og landskapsmessige konsekvenser.  Vassdragsanlegg i driftsfasen følges opp for å sikre etterlevelse av krav til blant annet slipp av minstevannføring, drift av omløpsventil, vannuttak og andre sentrale vilkår som er satt for å ivareta allmenne interesser. |
| *Objekter* | *Vassdragsanlegg i byggefase*   * Miljøtilsynet følger opp alle konsesjonærer som søker om godkjenning av detaljpan gjennom vedtak i den enkelte sak. Formålet er å kontrollere at krav i konsesjonene blir etterlevd. Når detaljplanen er godkjent, følger vi opp anleggene i byggefasen for å sikre at vilkårene etterleves fra anleggsarbeidet starter. Antall nye anlegg som kontrolleres hvert år avhenger av antall prosjekter som søker om godkjenning av detaljplan. I tillegg kontrolleres anlegg som er under bygging.   *Vassdragsanlegg i driftsfase*   * Miljøtilsynet vil i 2020 spesielt følge opp anlegg med installert omløpsventil. Vilkår om omløpsventil er satt for å ivareta allmenne interesser i vassdraget. Brudd på vilkår kan ha store miljømessige konsekvenser. * I 2020 vil vi også følge opp settefiskanlegg. Konsesjoner til settefiskanlegg er gitt med restriksjoner på vannuttak. Restriksjonene er satt av hensyn til allmenne interesser. Ulovlig uttak av vann kan ha store konsekvenser i vassdraget. Det er gitt flere overtredelsesgebyr til settefiskanlegg de siste årene. * Miljøtilsynet følger også opp andre anlegg dersom det er mistanke om brudd på vilkår. * Konsesjonærer med reguleringsmagasin som inngår i *Norgesmagasinet* følges opp jevnlig. |
| *Kontrollmetoder* | *Inspeksjon*   * Vassdragsanlegg i byggefasen. Det blir normalt utført tre inspeksjoner i anleggstiden. For større anlegg, som pågår over mange år, vil antall inspeksjoner tilpasses prosjektet. * Vassdragsanlegg i driftsfasen med fokus på slipp og dokumentasjon av minstevannføring. * Vassdragsanlegg i driftsfasen ved mistanke om brudd på vilkår.   *Revisjon*   * 4 vannkraftanlegg med fokus på omløpsventil i nasjonale laksevassdrag * 8 settefiskanlegg fordelt på fire regioner   *Innrapportering*   * Norgesmagasinet, ca. 500 reguleringsmagasin ukentlig |

1. Energiforsyning

|  |  |
| --- | --- |
| Miljøtilsynmedenergianlegg | Tilsyns- og beredskapsavdelingen – seksjon for miljøtilsyn energianlegg |
| *Tema* | Det er for tiden stor aktivitet på bygging av vindkraftanlegg og nettanlegg. Erfaring tilsier at disse må følges tett opp i byggefasen. Byggefase er det mest sårbare tidsrommet for etablering og drift av energianlegg. Manglende kontroll kan føre til brudd på konsesjon eller enkeltvedtak som kan ha store landskapsmessige konsekvenser.  Fra 01.01.2019 er det krav til IK-system for å sikre ivaretakelse av miljø og landskap. I 2020 planlegges veiledning av bransjen.  Det planlegges ikke kontroll med drift av anleggene i 2020. |
| *Objekter* | Miljøtilsynet følger opp alle konsesjonærer som søker om godkjenning av miljø-, transport- og anleggsplan (MTA) gjennom vedtak i den enkelte sak. Formålet er å kontrollere at krav i konsesjonene blir etterlevd. Når MTA er godkjent, følger vi opp anleggene i byggefasen for å sikre at vilkårene etterleves fra anleggsarbeidet starter. Antall nye anlegg som kontrolleres hvert år avhenger av antall prosjekter som søker om godkjenning av detaljplan. I tillegg kontrolleres anlegg som er under bygging.  **Vindkraft** Vindkraftprosjekter må følges opp da de berører betydelige areal og det erfaringsmessig er stor risiko for konflikter mellom utbygging og ulike interessegrupper. I tillegg bygges anleggene under stramme tidsrammer, ofte i krevende terreng. Objektene vil være vindkraftkonsesjonærer som har fått godkjent MTA og som er i byggefase. Spesielt fokus vil være:   * Begrense arealinngrep og sikre god landskapstilpasning. * Hensyn til reindrift i anleggsfasen. * Hensyn til drikkevannsforsyning.   **Nettanlegg** Overføringsledninger er omfattende anlegg og et tydelig landskapselement som krever gode tiltak, ofte i utfordrende terreng. Objektene vil i 2020 være Statnett SFs konsesjoner der det er godkjent MTA for konkrete strekninger. I tillegg vil objekter tilhørende konsesjonærer med liten erfaring med bygging av anlegg bli prioritert. |
| *Kontrollmetoder* | Kontrollmetode og hyppighet baseres på risikovurdering. Inspeksjoner vil benyttes for å etterprøve at miljøkravene under byggefasen blir ivaretatt. Kontrollen vil innebære fysisk tilstedeværelse av tilsynspersonell og inspeksjon er valgt som den mest effektive kontrollmetoden.  Dokumentkontroll, inklusiv innsending av bildedokumentasjon vil benyttes som supplement til inspeksjoner og som kontrollmetode for anlegg med lav risiko. |

|  |  |
| --- | --- |
| Drift, modernisering og vedlikehold | Tilsyns- og beredskapsavdelingen – seksjon for beredskap |
| *Tema* | Tilsynet gjennomføres med virksomheter basert på sårbarhet, blant annet med utgangspunkt i påført skade (innbrudd, hærverk, kriminelle handlinger) og resultater fra FASIT. Dette vil blant annet inkludere tresikring og lynoverspenninger. |
| *Objekter* | Ved valg av tilsynsobjekter tas det hensyn til omfanget av avbrudd for kunder på basis av kunnskap om hendelser – gjentagende avbrudd, mange kunder og annet. Dette tilsynet skal dekke bredden i kraftberedskapsforskriftens og energilovforskriftens krav. Det er særlig aktuelt for de virksomhetene som ikke har hatt tilsyn på lang tid. Det vurderes at sannsynligheten for forskriftsbrudd er stor, men at konsekvensene er begrenset. Tilsynet kan inkludere alle typer konsesjonærer (dvs. nett og produksjon, inkludert både vann- og vindkraft og fjernvarme). I 2020 velges det også ut enkelte store virksomheter for dette tilsynet. |
| *Kontrollmetoder* | Revisjon, dokumentkontroll |

|  |  |
| --- | --- |
| Energiforsyningsberedskap | Tilsyns- og beredskapsavdelingen – seksjon for beredskap |
| *Tema* | **Reparasjonsberedskap.** Tilsynet har hovedfokus på tilgang til reservedeler, kompetanse og øvrige ressurser, blant annet tungtransportplaner, og beredskapsavtaler. Avbrudd i forsyningen på grunn av lange reparasjonstider vektlegges. Gassisolerte koblingsanlegg og krafttransformatorer utmerkes seg med lang levetid, høy pålitelighet og lange reparasjonstider.  **Sikring.** Tilsynet gjennomføres med klassifiserte anlegg i klasse 2 og 3. Dette er de mest vesentlige anleggene for forsyningssikkerheten og der konsekvensene ved avbrudd er størst.  **Driftskontrollsystemer.** Tilsynet gjennomføres med driftskontrollsystemer i alle klasser. Kraftberedskapsforskriften har enkelte nye bestemmelser som inngår. Tilsynet inneholder spørsmål om IKT-sikkerhet for SCADA-systemer, aksesspunkter fra administrative datasystemer og mot internett, samt redundans i utstyr og sambandsveier. Tilsyn med øvrige sikringstiltak i systemene gjennomføres under overskriften sikring.  **Informasjonssikkerhet, personellsikkerhet og AMS.** Tilsynet retter oppmerksomhet mot beskyttelse av kraftsensitiv informasjon. Dette tilsynet er tatt opp i 2019 etter en periode med svært begrenset omfang. Kraftberedskapsforskriften inneholder nye og reviderte bestemmelser i kapittel 6. Tilsynsobjekter velges ut fra forventet vesentlighet av informasjon som disse besitter. Både KBO-enheter, og selskaper som har inngått sikkerhetsavtale med NVE kan vurderes.  Paragraf 6-9 om personkontroll ble fornyet i 2019, og tilsyn med hvordan KBO-enhetene gjennomfører personkontroll skal utføres. Denne bestemmelsen blir igjen endret i første kvartal 2020.  **Felles tilsyn.** Felles tilsyn gjøres i samarbeid med DSB. Det skal føres tilsyn innenfor temaet «Generelt beredskapstilsyn / vedlikehold».  TBB samarbeider med DSB om tilsyn med impulsjording og beskyttelse mot lynoverspenninger. Et slikt tilsyn er utviklet og utprøvd gjennom flere år, og det er utarbeidet et spørreskjema i samarbeid med DSB som dekker begge etaters krav. Tilsynet har stor effekt ved at begge etater samles om dette temaet. |
| *Objekter* | Tilsynsvirksomheten fordels på ulike kategorier anlegg; kraftstasjoner, transformatorstasjoner og driftssentraler.  Det er avtalt med DSB å gjennomføre tre slike tilsyn i DSBs region vest (Vestland og Rogaland til Boknafjorden) innenfor temaet overspenningsbeskyttelse og jording. |
| *Kontrollmetoder* | Revisjon, dokumentkontroll |

|  |  |
| --- | --- |
| Fjernvarmeanlegg | Tilsyns- og beredskapsavdelingen – seksjon for beredskap |
| *Tema* | Det gjennomføres tilsyn med fjernvarmeanlegg relatert til konsesjonsvilkår samt krav i energilov, energilovforskrift og kraftberedskapsforskrift. Hovedfokus er rettet mot vedlikehold av anleggene. |
| *Objekter* | Ved valg av tilsynsobjekter som er fjernvarmeleverandører, kan ikke utelukkende risiko eller vesentlighet legges til grunn, da antall leverandører er så lavt og de aller fleste har hatt tilsyn innenfor de seneste år, samt at antall tilsyn er forhåndsbestemt (4 - 5 selskaper). Driftskontrollsystemer for fjernvarme (SRO-systemer) er like utsatt for logiske angrep og like sårbare som andre IKT-systemer. Konsekvensene ved feil kan være store. |
| *Kontrollmetoder* | Revisjon, dokumentkontroll |

|  |  |
| --- | --- |
| Rasjoneringsplaner | Energiavdelingen –  seksjon for kraftsystem |
| *Tema* | Planer for gjennomføring av kraftrasjonering for nettselskaper.  NVE gjorde i 2018 en endring i forskrift om kraftrasjonering slik at krav til rasjoneringsplaner ble innlemmet i forskrift. Erfaringer fra tilsyn de siste årene viser noe varierende kvalitet på planer for kraftrasjonering. Det er derfor hensiktsmessig å ha et mer omfattende tilsyn innenfor dette temaet i 2020. Fokus for tilsynet vil være kontroll av om kravene til innhold i rasjoneringsplanene er oppfylt. |
| *Objekter* | Enheter i KBO med områdekonsesjon. I 2020 planlegger energiavdelingen skriftlig kontroll med alle enheter som ikke har hatt tilsyn de siste årene. |
| *Kontrollmetoder* | Dokumentkontroll |

|  |  |
| --- | --- |
| Kraftsystemutredningforregionalnettet | Energiavdelingen –  seksjon for kraftsystem |
| *Tema* | Annethvert år leveres kraftsystemutredninger for regionalnettet. Kraftsystemet er i stadig endring og gode utredninger er viktige for å sørge for en koordinert og samfunnsmessig rasjonell utvikling av systemet.  Energiavdelingen vil i 2020 gjennomføre tilsyn med alle regionale kraftsystemutredninger for å sikre at disse møter krav til innhold på en god måte.  Det gjennomføres også arbeid for å gi bedre og mer samordnet metodikk for kraftsystemutredningene som vil videreføres i 2020. |
| *Objekter* | Utredningsansvarlige selskaper for regionalnettet |
| *Kontrollmetoder* | Dokumentkontroll av innrapportering |

|  |  |
| --- | --- |
| Elsertifikater | Energiavdelingen –  seksjon for virkemidler og internasjonale rammer |
| *Tema* | Om søknader om elsertifikat tilfredsstiller kravene til tildeling (elsertifikatforskriften § 9). |
| *Objekter* | Eiere av vassdragsanlegg som søker om elsertifikat |
| *Kontrollmetoder* | Dokumentkontroll |

|  |  |
| --- | --- |
| Opprinnelsesgarantier | Energiavdelingen –  seksjon for virkemidler og internasjonale rammer |
| *Tema* | Om godkjennelse og kategorisering av anlegg (opprinnelsesgarantiforskriften § 8) |
| *Objekter* | Eiere av produksjonsanlegg som mottar opprinnelsesgarantier |
| *Kontrollmetoder* | Dokumentkontroll |

1. Energimerking og energibruk

|  |  |
| --- | --- |
| Energimerking av bygg og energivurderinger | Energiavdelingen –  seksjon for energibruk og teknologier |
| *Tema* | Energimerking av yrkesbygninger.  Yrkesbyggsektoren har stort energisparepotensiale, men statistikken og resultatene fra tidligere års tilsyn viser at plikten til energimerking i stor grad ikke etterleves.  Vi vil i 2020 ha særskilt fokus på offentlige byggeiere med stor bygningsportefølje, og uttrekk av tilsynsobjekter skal ha god geografisk spredning. I tillegg vil vi sette av ressurser til å følge opp tips fra eksterne/publikum.  Tilsynsresultatene vil legge grunnlag for videre dialog og informasjonsvirksomhet rettet mot eiere av yrkesbygg og eiendomsmeglere.  I tillegg til årlig tilsynsplan, vil vi også utarbeide en strategisk tilsynsplan for perioden 2021 - 2024. |
| *Objekter* | Eiere av merkepliktige yrkesbygg. |
| *Kontrollmetoder* | Dokumentkontroll (registrering i EMS), inspeksjon ved behov. |

|  |  |
| --- | --- |
| Energimerking av energirelaterte produkter | Energiavdelingen –  seksjon for energibruk og teknologier |
| *Tema* | Energimerking av energirelaterte produkter hos forhandlere/leverandører.  Energimerkingen setter forbrukerne i stand til å velge mer energieffektive produkter, og i dette ligger et stort energisparepotensial.  Produktgrupper som vi har valgt ut for kontroll, er de med størst antatt energisparepotensial og salgsvolum samt hvor vår tilsynshistorikk (erfaring) viser at det er sannsynlighet for avvik.  Vi vil drive utadrettet kommunikasjonsarbeid for å gjøre regelverket mer kjent blant forbrukere og ansvarlige aktører, blant annet gjennom informasjonsmøter og media.  I tillegg til årlig tilsynsplan, vil vi også utarbeide en strategisk tilsynsplan for perioden 2021 - 2024. |
| *Objekter* | Aktører som selger energirelaterte produkter i Norge, hvor mange forbrukere nås. |
| *Kontrollmetoder* | Inspeksjoner/butikkontroller, kontroll med nettforhandlere og kontroll med reklamemateriale. |

|  |  |
| --- | --- |
| Økodesign av energirelaterte produkter | Energiavdelingen –  seksjon for energibruk og teknologier |
| *Tema* | Økodesignkrav for utvalgte produktgrupper.  Produkter uten gyldig samsvarserklæring og samsvarsvurdering kan ikke antas å være i samsvar med de relevante produktspesifikke regler. Regelverket bidrar til energieffektivisering og lik konkurranse på det indre marked.  Produktgrupper som vi har valgt ut for kontroll, er de med størst antatt energisparepotensial og salgsvolum samt hvor vår tilsynshistorikk (erfaring) viser at det er sannsynlighet for avvik. I tillegg vil vi sette av kapasitet til å følge opp tips om regelbrudd.  Vi vil drive utadrettet kommunikasjonsarbeid for å gjøre regelverket mer kjent blant ansvarlige aktører, blant annet gjennom informasjonsmøter og media.  I tillegg til årlig tilsynsplan, vil vi også utarbeide en strategisk tilsynsplan for perioden 2021 - 2024. |
| *Objekter* | Produsenter og importører av energirelaterte produkter i Norge. |
| *Kontrollmetoder* | Dokumentkontroll (samsvarserklæring og samsvarsvurdering) og laboratorietesting |